da en en en fr de da id da nb da da da sv da da da da da da da da da en da da da da en en
1. holdet kan ånde lidt lettere op. men er ikke frelst - Svanholm Cricketklub
Tirsdag d. 20. august 2013 kl. 22:44 af Henrik Pfaff
Svanholms førstehold er i år i den usædvanlige situation at være i nedrykningsfare. Dobbeltturen til Jylland mod Skanderborg og Herning skulle meget gerne i hvert fald give to point, hvis ikke situationen skulle udvikle sig meget ubehagelig.
I Skanderborg var vi uden anfører Rashid Ali, James Moniz og Basit Raja., der var forhindrede om lørdagen.
Det gav debut til Chr. Thorup og tilbagevenden til Mati Malik. I Skanderborg indfriede Tarandit Singh de forventninger, som hans teknik ikke kan undgå at give og præsterede et century mod Skanderborg, der allerede er danske mestre. Desværre havde Frederik Klokker præsteret det samme i vores markhalvleg og mens Frederik havde mere opbakning blandt sine holdfæller var det hos os kun Mads Henriksen, der kunne give topscoreren rigtig støtte.
Tarandit Singh alias Monty gribes mod Skanderborg efter han har lavet 100
Men ifølge Søren Henriksen, der overværede kampen, på ingen måde nogen dårlig præstation, selvom vi tabte med 294-243.
Videre til Herning dagen efter. Under normale omstændigheder ville det have givet holdudtagelsesproblemer at få tre nye spillere fragtet over, men det viste sig ikke at være luksus, da debutanten Christian Thorup og Bret Mulder begge var gået i stykker og ikke ville have kunnet spille.
Kampen i Herning blev en gyser. Taha Ahmed og Tarandit Singh havde en andengærdestand på næsten 100, men da de var ude raslede gærderne, da holdet på grund af adskillige regnvejrspauser pludselig fik kappet 4 overe fra, så game planen måtte ændres. men det havde den fordel, at Herning skulle gå efter en score, der var 11 point højere end vores på grund af Duckworth-Lewis systemet. Alt så lyst ud indtil Morten Hedegård, der tidligt blev droppet af Basit Raja kom ind. Havde han fået bolde et par overe til, havde Herning passeret os. Men da jyderne havde lavet 1 point mindre end vores oprindelige score fik Saxe bolden og takket være et af de vigtigste hattrick i klubbens historie vandt vi med 11 point.
Mads Henriksen – flot indsats i begge kampe
Udpluk af, hvad DCF’s Jyllands korrespondent Peter Power skrev om kampene:
Mesterskabsfavoritterne Skanderborg tog imod Svanholm, der for første gang kæmper for at holde sig fri fra nedrykningszonen. Det blev en interessant kamp med masser af point.
Vejret var godt så man blev mødt at en dejlig grøn bane, hård og lynhurtig. Skanderborg vandt lodtrækningen og gik til gærdet. Frederik Klokker og Anders Bülow fik endnu en god start og fik Skanderborg forbi de 50 før Anders slog på tværs og sendte bolden i luften så Saif Ahmed kunne gribe ham endeligt. Han fik ellers chancen til at gribe Anders tidligere men smed den. Michael Pedersen har stadig problemer med formen. han nåede kun lige at viske nullet ud før han blev grebet af keeperen. Ind kom Kamran Mahmood og sammen med Frederik løftede Skanderborg forbi 100. Kamran var ellers godt på vej til de 50 før han blev grebet. Han blev erstattet af Carsten Pedersen, der har nydt sommerpausen og spillede frit fra leveren. Det betød at Skanderborg accellerede forbi 200 og Frederik Klokker velspillende som altid nåede frem til endnu en century. Godt nok fik han et liv men med 12 4′er og 5 6′er var han en mundfuld for Svanholm. Han blev kastet med 116 til sit navn og 260 på tavlen. Carsten Pedersen og Søren Kirk løftede Skanderborg til 293 for 4 efter 50 overs. Veteranen Bret Mulder kastede den sidste over for Svanholm, der kostede ham 19 point takket være Søren Kirk.
Henrik Saxe Hansen kaster her Frederik Klokker ud – desværre først da han havde lavet 100
For Skanderborg gik det planmæssigt i starten da Anders Bülow tog de to første gærder med 29 på tavlen.. Men hvis man troede at Svanholm ville lægge sig ned så var man galt på den. Svanholm ydede modstand anført af Tarandit Singh, der straffede de mange korte bolde som Skanderborgs 4 spinnere gav fra sig. Tarandit Singh manglede dog støtte i sit forehavende, fik det først fra Mads Henriksen. De to løftede Svanholm fra 92 til 182 og i en kort overgang fik Skanderborg nerver på. Men Tarandit Singh forsøgte at sende Kamran endnu engang ud gennem træerne men fandt desværre Chr. Peck der holdt et godt højt greb. Bolden efter blev Mads Henriksen fanget ben for og det blev vendepunktet for kampen. Godt nok fik Saif Ahmed løftet holdet til 243 men svanholmerne måtte tage chancer for at holde scoringshastigheden og det gik ikke i længden. Bret Mulder fik kun en bold som sidste mand og Svanholm faldt manglende 51 point.
Dommerne fra Herning kampen mod Svanholm vil sove godt i nat. Med fem regnvejrspauser og derefter granskning af reglerne plus brug af Duckworth-Lewis er nok til at slå en dansk dommer omkuld, men det var realiteterne i dag i Herning. Kampen var skåret ned til 2 x 40 overs inden lodtrækningen men de mange regnvejrspauser gjorde at kampen blev reduceret yderligere til 2 x 36 og en revideret targetscore beregnet ud fra Duckworth-Lewis. Svanholm vandt lodtrækningen og gik til gærdet under de våde forhold. Tarandit Singh viste igen gode takter efter lørdagens century med 43 og sammen med Taha Ahmed (44) lagde bunden til Svanholms halv leg godt hjulpet på vej med Hernings smørsmurte fingre. Henrik Hansen holdt ellers halen i gang med sine 19 not out og Svanholm endte med 157 for 9.
Regnvejret betød at Hernings target score endte med at blive 166 og det mente anfører Morten Andersen at de kunne nå. Men gærderne faldt jævnligt i starten og med 4 nede for 40 så det ikke godt ud. Morten Andersen tog affære og sammen med først Ihjas Saumy og Lejf Slepsager fik liv i Hernings halvleg. Men Hernings gærdespillere der alle er rutinerede for ingen af Hernings unge spillere var med, kunne ikke samle sig og støtte Morten i den anden ende. Dødsstødet kom i form af Henrik Saxe-Hansen der i forvejen havde taget 3 gærder bl.a. med at fjerne den farlige Lars Hedegaard Andersen for næsten ingenting. Mens Morten så på som ikke slåer fjernede Henrik så Theo Cupido, Jens Iversen og Kristian Johnsen på 3 bolde og slukkede Herning. Før hattricket manglede Herning 11 point og havde overe nok til at lave dem.
En vaskeægte hattrick i Midtjylland. Sejren blev på 11 point og Morten var 69 not out. Henrik endte med 6 gærder for 38. Med weekendens to sejre kan Svanholm ikke længere betragtes som bundhold.
Henrik Saxe Hansen – 'Man of te Match' med sit vindende hattrick